ན་མོ་ཨཱ་རྱ་མཉྫུ་ཤྲི་ཡེ།མཁའ་ཁྱབ་དོན་དམ་ཆོས་སྐུ་ལྷ་ཡི་ལམ།།བཅུ་དྲུག་བདེ་ཆེན་མཚན་བཟང་དབང་བོའི་གཞུ།།གཉིས་མེད་གཉིས་སུ་འཆར་བའི་སྒྱུ་དྲའི་གར།།སྟོན་མཛད་འཇམ་མགོན་ཟུར་ཕུད་ལྔ་བར་འདུད།།ཆུ་སྐྱེས་འདབ་བརྒྱ་རྒོད་པའི་ཟེའུ་འབྲུའི་རྩེར།།རབ་གསལ་ཟླ་བའི་དཀྱིལ་འཁོར་ཉ་རྒྱས་སྟེང་།།གུར་ཀུམ་རྡུལ་མང་བརྩེགས་པའི་ལྷུན་པོ་ནི།།ཉི་མ་བྱེ་བའི་འོད་ཀྱིས་འཁྱུད་པ་བཞིན།།བཅུ་དྲུག་ལང་ཚོ་དར་བའི་འཇོ་སྒེག་ཅན།།རྒྱལ་སྲས་གཞོན་ནུར་སྟོན་འདི་རིང་བོ་ནས།།རྣམ་འདྲེན་ཀུན་གྱི་ཡབ་ཅེས་རྒན་པོའི་མཚན།།འཆང་བའི་གཏམ་འདི་ཐོལ་གྱིས་སྒྲིབ་པ་བཞིན།།མཚམས་སྤྲིན་གངས་ཀྱི་རི་བོ་པདྨ་རག།མདངས་དབྱིབས་གཟུགས་སྐུའི་བཀོད་པ་བྱེ་བའི་ཚོགས།།མཐའ་མེད་འཁོར་བའི་རྒྱ་མཚོ་མ་བསྐམས་བར།།གྲངས་་མེད་འགྲོ་བའི་དོན་དུ་བསྟན་ལས་ཅི།།མིག་གི་བདུད་རྩིར་སྤྱོད་པའི་མཛེས་སྡུག་སྐུ།།ཕུན་ཚོགས་མཚན་དཔེའི་རི་མོ་བཀྲ་བ་གང་།།མཐོང་ཐོས་དྲན་དང་རེག་པས་རྣམ་གྲོལ་བ།།འདི་ཀོ་སྐལ་བཟང་གདུལ་བྱའི་བསོད་རྣམས་དཔྱིད།།དེ་དོན་རྟོགས་པའི་བློ་གྲོས་ཆེས་ཕྲ་རྣམས།།སྣ་ཚོགས་རིན་ཆེན་ཕྲེང་བའི་དོ་ཤལ་དང་།པཉྩལི་ཀའི་དར་གྱི་ཤམ་ཐབས་ལ།།བསྔགས་བརྗོད་དར་དིར་སྒྲོག་པ་ངལ་བའི་གནས།།སྲིད་ཞིའི་རྒུད་པ་མིག་སྨན་ལྟར་གནག་པ།།མཐར་བྱེད་ནཱ་དའི་སྒྲ་དབྱངས་རྟ་ལྗང་ཅན།།རྒོལ་ངན་སྨྲ་བའི་ཀུ་མུད་ཟུམ་པ་དང་།།དཔྱོད་ལྡན་བློ་གྲོས་པད་དཀར་འཛུམ་གྱིས་བསུ།།དམ་པའི་ཆོས་ཀྱི་རྒྱུད་མངས་འཁྲོལ་བའི་གླུ།སྐལ་བཟང་རྣ་བར་འཇེབས་པ་ཚངས་པའི་གསུང་།།ཆེས་ཆེར་རྨོངས་པའི་འགྲོ་ལ་བྲག་ཅའི་སྒྲ།།མིབཟད་བདུད་སྡེའི་སྙིང་ལ་ཚེར་མ་བཞིན།།ཆུ་ཀླུང་གཅིག་པ་སྣག་ཁྲག་བདུད་རྩི་སོགས།།སྣ་ཚོགས་དུ་མར་སྣང་ཞིང་དོན་བྱེད་པ།།ཀུན་རྫོབ་འཁྲུལ་བའི་ཆོས་ཀུན་དོན་དམ་དབྱིངས།།མ་རྙེད་དབུ་མའི་ལམ་བཟང་སྟོན་པ་བཞིན།།སྐད་ཅིག་ཙམ་ལ་རྒྱ་ཆེན་ཤེས་བྱའི་མཐའ།།འཇལ་ནུས་ཟས་ཡངས་ཐུགས་ཀྱི་རྒྱ་མཚོ་ཆེར།།གྲངས་མེད་ཆོས་ཀྱི་རི་བོང་འཛིན་པའི་གཟུགས།།མི་འཆར་ལྐོག་ཏུ་གྱུར་དེ་དག་རེ།།ཕུལ་བྱུང་ཐུགས་རྗེའི་ལངྐའི་དག་པོའི་གཟུགས།བློ་ལྡན་སྙིང་གི་རིན་ཆེན་རྩིག་ངོས་ལ།།ཤར་ཚེ་ལྔ་རིག་ཧ་ནུ་མན་གང་།།དགའ་བའི་ཟློས་གར་སྒྱུར་ལ་ཅི་ཡང་བྲེལ།།ཆོས་བརྒྱད་འབོད་སྒྲོགས་འཕྲུལ་གྱིས་ཉེར་དྲངས་པའི།དམ་པའི་ཆོས་ཀྱི་སི་ཏཱ་འདོར་བྱས་ནས།།འདིར་སྣང་རི་དྭགས་སྙེག་ལ་མགོན་ཁྱོད་ཀྱིས།།མི་ཕན་བྱང་བསྟན་ཕུག་པར་ཉི་གཟེར་བཞིན།།གཏན་གྱི་སྐྱབས་སུ་གསོལ་ན་སྨོས་ཅི་འཚལ།།ཅུང་ཟད་དྲན་པས་ཕན་བདེའི་ལེགས་ཚོགས་རྣམས།།སྩོལ་མཛད་འདོད་པའི་རེ་སྐོང་དབང་གི་རྒྱལ།།སྔོན་མེད་ཡིད་བཞིན་ནོར་བུ་གཞན་ན་སུ།།འགྲོ་བའི་དབང་བོར་འཚམ་པའི་འཕྲིན་ལས་ཀྱི།།ཕ་མཐའ་ཀུན་གསལ་བུ་མོའི་འགྲམ་པ་ལ།།འཇལ་བྱེད་འཛད་པ་མེད་པའི་ཞགས་པ་ཡིས།།སྲིད་དང་ཞི་བའི་དངོས་ཀུན་གཅིག་ཏུ་བཅིངས།།ཕྲ་ཞིབ་རྣམ་པར་དཔྱོད་པའི་མཁྱེན་པའི་སྤྱན།།དཀྱུས་རིང་ཟུར་གྱིས་འཕངས་པའི་ཉག་ཕྲན་གྱིས།།མཐའ་མེད་ཁེངས་ལྡན་ཤེས་བྱ་ལུས་ཕྲ་མ།།ཀུན་ཡིདགའ་བའི་འཛུམ་དང་བཅས་ཏེ་བསུ།།བརྩེ་ཆེན་དཔྱིད་ཀྱི་དཔལ་མོའི་མངལ་ཡངས་ནས།ལྷག་བསམ་ཆུ་འཛིན་གསར་བའི་ལང་ལོང་ཅན།།རླབས་ཆེན་སྤྱོད་པ་མཆོག་གི་ཆར་རྒྱུན་གྱིས།ཕན་དང་བདེ་བའི་མྱུ་གུ་གཡུར་དུ་ཟ།།དབང་ཕྱུག་མིག་ལས་སྦར་བའི་མེ་དཔུང་གིས།།ཉག་ཕྲན་བདག་པོ་བཅོམ་པ་ངེས་པར་རྫུན།།བདེན་ན་ཁྱོད་ཀྱི་ནུས་མཐུའི་ཐོག་མདའ་ཡིས།།ནག་པོའི་ཕྱོགས་རྣམ་ས་ཅིག་ཅར་བཅོམ་མིན་ནམ།།ཁྱོད་དང་མ་ལ་ཡར་སྐྱེས་ལྗོན་པ་གཉིས།།མི་ཤེས་ཚ་གདུང་འཇོམས་ལ་མཚུངས་ན་ཡང་།།མགོན་ཁྱོད་ཉེས་པའི་སྐྱོན་བྲལ་ངག་གི་ལྷ།།ཙན་དན་ཤིང་དེ་གདུག་པའི་སྦྲུལ་གྱིས་འཁྲིལ།།ཨེ་མ་ངོ་མཚར་མཁའ་ལ་ཉི་ཟླ་ཟུང་།།ཆོས་བཟང་ལྷ་ཡི་མདུན་སར་མིག་སྟོང་ཅན།།གྲངས་མེད་རྐང་འཐུང་ཁྲོད་ན་ཡོངས་འདུའི་ལྗོན།།རྒྱལ་སྲས་འཕགས་ཚོགས་དབུས་་ན་འཇམདབྱངས་ཁྱོད།།མཆོག་དམན་ཀུན་ལ་ཉེ་དང་རིང་མེད་པར།།གསོལ་བ་བཏབ་པ་ཙམ་གྱིས་འབོ་་པའི་དོན།།ལྷུན་གྲུབ་རེ་བ་མ་ལུས་སྐོང་བྱེད་པའི།།ཡིད་བཞིན་ནོར་བུ་ཀླུ་དབང་གཙུག་ན་མཛེས།།རྣམ་པར་འབྱེད་པའི་ཤེས་རབ་རལ་གྲི་ཡིས།།མི་ཤེས་རྨོངས་པའི་དྲ་བ་བཅད་པ་དང་།།ལྷན་ཅིག་འཁོར་བ་སྡུག་བསྔལ་ཀུན་གྱི་རྒྱ།།དྲལ་ཏེ་འགྲོ་རྣམས་བདེ་བ་ཆེན་པོར་འཁྲིད།།གང་གི་གསང་གསུམ་བྱིན་རླབས་བདུད་རྩིའིརྒྱུན།།སྐྱེ་དགུའི་ཡིད་ཀྱི་ཡོལ་གོར་འཁྱིལ་བ་ན།།བཤེས་ལྡན་དད་པའི་བསྟོད་བསྔགས་ཟིལ་མངར་ཆུ།།མགོན་